
A kínai nők társadalmi helyzete a Song-korban (960-1279)

A dolgozat célja, hogy a Song-dinasztia (960-1279) társadalmában feltérképezze a nők helyzetét, és az adott kontextusban választ adjon a következő kérdésekre: mi volt az a hatás, ami a leginkább meghatározta a kor nőinek életét? Ennek következtében milyen szerepeket tölthettek be? Mindezek hatása hogyan mutat túl a dinasztia bukása utáni korokra?
Ezt a választ a társadalmi folyamatokat figyelembe véve keresem. A Song-dinasztia társadalmának és gazdaságának elemzését a korabeli család vizsgálatával folytatom, amely fontos tényező a nők szerepének meghatározásában.
A vizsgált szempontok között kiemelt jelentőséget kap a lábelkötés, amely ebben az időben kezdett elterjedt gyakorlattá válni, a különböző rítusok (esküvő, ősöknek bemutatott szertartások, stb.), valamint a nők tulajdonjoga és családon belüli helyzete.
Forrásaimat konfuciánus szerzők írásainak (Xiaojing 孝经, Jiafan 家范, Zhuzi jiali 朱子家礼) vizsgálata, valamint Patricia Buckley Ebrey, Bettine Birge és további sinológusok művei képezik. Ezekből a forrásokból táplálkozva a Song-korra szűkítettem le a nők helyzetének vizsgálatát, a feldolgozott anyagokból a 10-13. századra vonatkozó részeket használva fel.
Mindent összegezve az a következtetés vonható le, hogy e korábbiaktól merőben eltérő társadalmi berendezkedésű és szemléletű korszakban vette kezdetét számos, a nők társadalmi helyzetét meghatározó változás, amelyek túlmutatnak az adott koron. Úgy vélem, ebben kétségkívül nagy szerepe volt a neokonfuciánus eszméknek.



